# Szamárköhögés *színes magyar játékfilm, 1986, 87 perc*

rendező: Gárdos Péter  
  
Ajánlott korosztály: 11–12. osztály

**Tantárgyi kapcsolatok:** magyar nyelv és irodalom, mozgóképkultúra és médiaismeret, dráma és színház, történelem, állampolgári ismeretek

**A film kapcsán feldolgozható témák:**

* család, testvérkapcsolat
* generációk együttélése
* a forradalom áldozatai és a háború borzalmai gyerekszemmel
* korlátok és korlátozások
* pozitívumok keresése lehetetlen helyzetben
* összetartás, összefogás nehéz időkben

**Feldolgozást segítő kérdések:**

* Mit jelent az, hogy „coming of age” film? Milyen felnövéstörténeteket ismersz filmen vagy könyvben?
* Miért lehet az a film címe, hogy Szamárköhögés? Milyen alcímet adnál?
* Szerinted miért egy gyerek szemszögéből látjuk a történetet?
* Milyen párhuzamokat látsz a film történetében és a jelenlegi járványhelyzetben? Miért volt kijárási tilalom 1956-ban, és miért van 2020. március óta kijárási korlátozás?
* Egy gyerek számára a forradalom és a kijárási tilalom milyen pozitívumokkal és negatívumokkal jár rövid és hosszú távon?
* Melyik jelenet volt számodra a legmegrázóbb, a legmeglepőbb, a legabszurdabb és a legviccesebb? Miért ezeket a jeleneteket választottad?
* Ismerted-e már a dalt, amit a gyerekek énekelnek? Szerinted miért választotta a rendező ezt a dalt? "Hegyek, völgyek között zakatol a vonat, én a legszebb lányok közül téged választalak. Egy a jelszónk, tartós béke, állj közénk, és harcolj érte!"
* Karantén alatt, hogy tudsz segíteni másokon, és hogy tudnak mások segíteni neked?

**Feladatok:**

* Sorolj fel forradalmi eseményeket Magyarországon, Európában. Miben volt más az 1956-os forradalom és szabadságharc?
* Feri, az apa, mikor elkezdi írni a levelet Hruscsovnak és Eisenhowernek, mi lehetne a mondat folytatása? „Csak azt akarom mondani Önöknek, hogy…”
* Találj ki egy képzeletbeli plusz családtagot, aki lehet nagypapa, nagynéni, unokatestvér stb. Válassz ki a filmből egy jelenetet, és írd át úgy, hogy a kitalált karaktered is szerepel benne.
* Készíts három mémet a film képkockáiból!
* Mikor telefonon beszél a család az amerikai rokonokkal, virágnyelven próbálják elmondani, hogy forradalom van.
* Mire emlékszel, mit mondanak?
* Készíts forgatókönyvet vagy forgass rövidfilmet arról, hogy te hogyan közölnéd virágnyelven a forradalmi helyzetet. Arra figyelj, hogy a néző számára derüljön ki, hogy mit szeretnél mondani, és a jelenet illeszkedjen a filmbe, legyen szatirikus hangvételű.
* Képzeld el, hogy abban a házban élsz, ahol Tomiék és 10-12 éves vagy. Írj naplót egy napodról!
* Nézd meg a <https://www.google.com/maps> oldalon a forgatás helyszíneit műholdas felvételen, hogy lásd, manapság hogy néznek ki ezek a terek.

|  |  |  |
| --- | --- | --- |
| XIV. Doroszmai utca | V. Váci utca 36. | VI. Wesselényi utca |
| I. Kapisztrán tér | V. Perczel M. utca | VI. Dohány utca |
| V. Vasváry P. utca | XI. Zenta utca | Lánchíd |
| IX. Telephy utca | VII. Szinva utca | XIV. Edison utca |
| VI. Rózsa F. utca | XIX. Ady E. utca | Hűvösvölgy - Úttörővasút |